ประกันเสียหายน้ำลดช่วยทันที
คปภ.สั่งประกันประเมินความเสียหาย พร้อมให้ความช่วยเหลือด้านการประกันภัยทันทีหลังน้ำลด
19 ส.ค. 2554

คปภ.สั่งประกันประเมินความเสียหาย พร้อมให้ความช่วยเหลือด้านการประกันภัยทันทีหลังน้ำลด
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยตัวเลขประมาณการความเสียหายด้านการประกันภัยจากเหตุอุทกภัย ณ วันที่ 8 เม.ย. 2554 มียอดผู้เสียชีวิตจำนวนทั้งสิ้น 58 ราย ขณะนี้อยู่ระหว่างการตรวจ สอบข้อมูลของการทำประกันชีวิตและประกันอุบัติเหตุส่วนบุคคล 
สำหรับการประกันวินาศภัยได้รับรายงานความเสียหายต่อรถยนต์ที่เอาประกันภัย จำนวน 798 คัน โดยมีมูลค่าความเสียหายประมาณ 171.17 ล้านบาท โดยจังหวัดที่มีรถยนต์ที่เอาประกันภัยเสียหายมากที่สุด ได้แก่ จ.สุราษฎร์ธานี 539 คัน รองลงมา นครศรีธรรมราช 158 คัน และ จ.กระบี่ 79 คัน ตามลำดับ




 
ความเสียหายต่อทรัพย์สินที่เอาประกันภัย ขณะนี้ได้รับรายงานเพียง 119 ราย โดยมีมูลค่าความเสียหายประมาณ 12.7 ล้านบาท โดยจังหวัดที่มีทรัพย์สินที่เอาประกันภัยเสียหายสูงสุด ได้แก่ จ.สุราษฎร์ธานี มีผู้เอาประกันภัยแจ้ง 105 ราย มูลค่าความเสียหายต่อทรัพย์สินประมาณ 8 ล้านบาท รองลงมา คือ สงขลา 11 ราย มีมูลค่าความเสียหายต่อทรัพย์สิน 3 ล้านบาท 
พื้นที่ 14 จังหวัดภาคใต้ มีจำนวนกรมธรรม์ประกันอัคคีภัย และความเสี่ยงภัยทรัพย์สินทั้งสิ้น 1.76 แสนกรมธรรม์ มีทุนประกันภัยทั้งสิ้น 8.38 แสนล้านบาท โดย จ.สุราษฎร์ธานี มีจำนวนกรมธรรม์ประกันภัยสูงที่สุด 3.09 หมื่นกรมธรรม์ ทุนเอาประกันภัย 7.49 หมื่นล้านบาท จ.นครศรีธรรมราช 2.66 หมื่นกรมธรรม์ ทุนประกันภัยทั้งสิ้น 5.15 หมื่นล้านบาท กระบี่ 7,672 กรมธรรม์ ทุนประกันภัยทั้งสิ้น 1.97 แสนล้านบาท 
เลขาธิการ คปภ. กล่าวเพิ่มเติมว่า หากผู้เอาประกันภัยรายใดยังไม่ได้แจ้งความเสียหายของชีวิตและทรัพย์สินที่เกิดขึ้น ขอให้รีบแจ้งบริษัทประกันภัยทราบโดยเร็ว พร้อมแสดงรายละเอียดความสูญเสียและมูลค่าความเสียหายเบื้องต้นของทรัพย์สิน ทั้งนี้สำนักงาน คปภ. ได้ประสานให้บริษัทประกันภัยได้เร่งดำเนินการสำรวจ และประเมินความเสียหายเพื่อพิจารณาจ่ายค่าสินไหมทดแทนให้แก่ผู้ประสบภัยอย่างรวดเร็วและเป็นธรรมแล้ว หากท่านมีข้อสงสัยสามารถสอบถามรายละเอียดได้ที่สายด่วนประกันภัย 1186 m